ການດຳເນີນຄະດີ ພວກປະທ້ວງການເລືອກຕັ້ງໃນອີຣ່ານ ເລີ້ມ ຂຶ້ນແລ້ວ
ຂ່າວສຳຄັນອື່ນໆ: ເຈົ້າໜ້າທີ່ກ່າວວ່າ ນັກທ່ອງທ່ຽວ 3 ຄົນ ບາງທີອາດຈະແມ່ນ ຄົນອະເມຣິກັນ ໄດ້ຖືກຈັບ ໃນອີຣ່ານ; ຕຳຣວດມາເລເຊັຽຍິງຣະເບີດນ້ຳຕາແລະຊີດ
ສື່ມວນຊົນຂອງອີ ຣ່ານ ລາຍງານວ່າ ນັກການເມືອງນິຍົມແນວ ທາງປານກາງ ຄົນສຳຄັນ ທີ່ກຳລັງຖືກ ດຳເນີນ ຄະດີ ຍ້ອນເຂົ້າຮ່ວມການປະທ້ວງ ລຸນຫລັງ ການເລືອກຕັ້ງນັ້ນ ໄດ້ຖອນ ການກ່າວອ້າງ ກ່ຽວກັບ ການສໍ້ໂກງການເລືອກຕັ້ງ ອົງການຂ່າວ FARS ຊຶ່ງເປັນ ອົງການຂ່າວ ເຄິ່ງທາງການ ຂອງອີຣ່ານລາຍງານວ່າ ອະດີດ ຮອງປະທານາທິບໍດີ ຫົວປະຕິຮູບ ຂອງອີຣ່ານ ທ່ານ MOHAMMAD ALIABTAHI ກ່າວວ່າ ການກ່າວອ້າງ ກ່ຽວກັບ ການລະເມີດ ກົດຣະບຽບ ໃນການປ່ອນບັດເລືອກຕັ້ງ ປະທານາທິບໍດີ ທີ່ທ່ານ MAHMOUD AHMADINEJAD ໄດ້ຮັບໄຊຊະນະເຂົ້າຮັບຕຳແໜ່ງ ເປັນປະທານາທິບໍດີ ຕື່ມອີກສມັຍນຶ່ງ ໃນວັນທີ 12 ມິຖຸນາຜ່ານມານັ້ນ ແມ່ນບໍ່ມີ ມູນຄວາມຈິງ ທ່ານ ABTAHI ແມ່ນນຶ່ງ ໃນຈຳນວນ ປະມານ 100ຄົນ ທີ່ໄດ້ໄປ ປາກົດໂຕຢູ່ສານ ໃນນະຄອນຫລວງ ເຕຫະຣ່ານ ໃນວັນເສົາມື້ນີ້ໃນການເລີ້ມ ການດຳເນີນຄະດີ ພວກເຂົາເຈົ້າ ສ່ວນອົງການຂ່າວ IRNA ຂອງທາງການອີຣ່ານ ກ່າວວ່າ ພວກຈຳເລີຍ ປະເຊີນກັບ ຂໍ້ຫາຕ່າງໆ ຮວມທັງການໂຈມຕີ ພວກທະຫານແລະໂຮງການ ຣັຖບານ ໂດຍໄດ້ພົວພັນ ກັບກຸ່ມກຳລັງ ປະກອບອາວຸດ ຕໍ່ຕ້ານຣັຖບານແລະສົມຮູ້ຮ່ວມຄິດ ຕໍ່ຕ້ານ ຣະບອບການປົກຄອງ ກະຊວງການ ຕ່າງປະເທດ ສະຫະຣັດ ກ່າວວ່າຕົນກຳລັງສືບ ສວນເບິ່ງລາຍງານຂ່າວ ທີ່ວ່າ ມີນັກທ່ອງທ່ຽວ ຊາວອະເມຣິກັນ 3 ຄົນຖືກຈັບລຸນ ຫລັງທີ່ໄດ້ ຂ້າມຈາກ ເຂດປົກຄອງຕົນເອງ ຊາວເຄີຣທ໌ໃນອີ ຣັກ ເຂົ້າໄປໃນອີຣ່ານ ເຈົ້າໜ້າທີ່ ຮັກສາຄວາມປອດພັຍ ທ່ານນຶ່ງ ໃນຂົງເຂດ ກ່າວວ່ານັກທ່ອງທ່ຽວທັງ 3 ແມ່ນສ່ວນນຶ່ງ ຂອງພວກ ນັກທ່ອງທ່ຽວ ຈຳນວນທັງໝົດ 4 ຄົນທີ່ເດີນທາງ ໄປເຖິງເມືອງ IRBIL ເມືອງເອກຂອງແຄວ້ນ KURDISTAN ອີຣັກໃນຕົ້ນອາທິດນີ້ ທ່ານເວົ້າວ່າ ນັກທ່ອງທ່ຽວທັງ 3 ໄດ້ພາກັນໄປພັກທີ່ບ່ອນຕາກອາກາດ ມີຊື່ສຽງແຫ່ງນຶ່ງ ໃກ້ໆຊາຍແດນອີຣ່ານ ໃນມື້ວັນພະຫັດ ຜ່ານມາແລະຕໍ່ມາ ພວກເຂົາເຈົ້າໄດ້ຕິດຕໍ່ ຫາເພື່ອນຜູ້ທີ 4 ໃນກຸ່ມດັ່ງກ່າວໂດຍເວົ້າວ່າ ພວກເຂົາເຈົ້າ ໄດ້ປະເຊີນໜ້າ ກັບພວກທະຫານ ເຈົ້າໜ້າທີ່ຊາຍແດນຊາວເຄີຣທ໌ຄົນນຶ່ງ ກ່າວວ່າ ໄດ້ມີການສົ່ງ ເຮືອບິນເຮຣີຄອບເຕີ້ ແລະຣົດທະຫານໄປຍັງເມືອງ HALABJA ທີ່ຕັ້ງຢູ່ ໃກ້ໆຊາຍແດນອີຣ່ານ ເພື່ອຊອກຄົ້ນຫາພວກນັກທ່ອງທ່ຽວ ທີ່ຫາຍໄປທັງ 3 ຕຳຣວດ ມາເລເຊັຽ ໄດ້ຍິງຣະເບີດນ້ຳຕາ ແລະໃຊ້ທໍ່ຊີດນ້ຳຂນາດໃຫຍ່ ຂັບໄລ່ ພ້ອມທັງຈັບກຸມ ອີກຫລາຍສິບຄົນ ທີ່ ພະຍາຍາມ ຈະເຂົ້າຮ່ວມການປະທ້ວງ ຕໍ່ຕ້ານກົດໝາຍ ທີ່ອະນຸຍາດໃຫ້ ມີການຄຸມຂັງ ໂດຍບໍ່ຕ້ອງດຳເນີນຄະດີ ຕຳຣວດ ໄດ້ກະຈາຍກຳລັງ ອອກໄປທົ່ວ ນະຄອນຫລວງ ກວາລາລຳເປີໃນວັນເສົາມື້ນີ້ ເພື່ອຈັບກຸມ ພວກປະທ້ວງ ທີ່ໂຮມຊຸມກັນ ຢູ່ຕາມຈຸດຕ່າງໆຮວມທັງໂບດໃຫຍ່ ສາສນາອິສລາມ ແລະຮ້ານສັພສິນຄ້າ ໃນນະຄອນດັ່ງກ່າວ ມີພວກປະທ້ວງປະມານ 10 ພັນຄົນ ພະຍາຍາມ ທີ່ຈະເດີນຂະບວນ ໄປຍັງຈະຕຸຣັດ ເອກກະຣາດ ຕຳຣວດກ່າວວ່າ ມີພວກປະທ້ວງ ຢ່າງນ້ອຍ 150 ຄົນ ໄດ້ຖືກຈັບ ເຈົ້າໜ້າທີ່ມາເລເຊັຽ ເລີ້ມຕັ້ງ ເຄື່ອງກີດຂວາງ ຢູ່ຕາມຖນົນຫົນທາງ ແລະເອົາມາຕການ ທາງດ້ານຄວາມປອດພັຍອື່ນໆ ໃນມື້ວານນີ້ ເພື່ອກຽມຮັບມື ການໂຮມຊຸມນຸມປະທ້ວງ ທັງພວກສນຸນແລະພວກຕໍ່ຕ້ານ ກົດໝາຍວ່າດ້ວຍ ຄວາມໝັ້ນຄົງ ພາຍໃນຂອງປະເທດ ພາຍໃຕ້ກົດໝາຍດັ່ງກ່າວນີ້ ພວກທີ່ຖືວ່າ ເປັນພັຍຂົ່ມຂູ່ ຕໍ່ຄວາມປອດພັຍແຫ່ງຊາດສາມາດໄດ້ຮັບ ການຄຸມຂັງ ເປັນເວລາດົນນານ ໂດຍບໍ່ຕ້ອງ ມີການດຳເນີນຄະດີ ອະດີດປະທານາທິບໍດີ ຟີລິບປິນ ທ່ານນາງ CORAZON AQUINOທີ່ໄດ້ນຳພາ ໃນອັນທີ່ເອີ້ນວ່າ ພະລັງປະຊາຊົນ ໃນການເດີນຂະບວນປະທ້ວງທີ່ຟື້ນຟູ ຣະບອບ ປະຊາທິປະໄຕ ໃນປະເທດ ຂອງທ່ານນາງນັ້ນ ໄດ້ເຖິງແກ່ມໍຣະນະກັມແລ້ວ ລູກຊາຍ ຂອງ ທ່ານນາງ ຊຶ່ງເປັນສະມາຊິກ ສະພາສູງ ຂອງຟີລິບປິນກ່າວວ່າ ທ່ານນາງ ໄດ້ເຖິງແກ່ ມໍຣະນະກັມ ໃນຕອນເຊົ້າ ວັນເສົາມື້ນີ້ ຍ້ອນບັນຫາກ່ຽວກັບ ໂຣກຫົວໃຈ ແລະຣະບົບຫາຍໃຈ ລຸນຫລັງທີ່ໄດ້ຕໍ່ສູ້ ກັບມະເຮັງ ໃນລຳໃສ້ໃຫຍ່ມາເປັນເວລາ ຫຼາຍໆປີ ຮວມອາຍຸໄດ້ 76 ປີ ທ່ານນາງ GLORIA ARROYO ປະທານາທິບໍດີຟີລິບປິນ ໃນປັດຈຸບັນ ຊຶ່ງກຳລັງ ຢູ່ໃນລະຫວ່າງ ການຢ້ຽມຢາມ ສະຫະຣັດ ໄດ້ປະກາດໄວ້ທຸກ ເປັນເວລາ 10 ມື້ ທ່ານນາງ ໄດ້ກ່າວຊົມເຊີຍ ອະດີດ ປະທານາທິບໍດີກ່ຽວກັບການຟື້ນຟູ ການປົກຄອງ ດ້ວຍຕົວບົດກົດໝາຍ ໃນອັນທີ່ ທ່ານນາງເອີ້ນວ່າເວລາ ທີ່ກຳລັງຕົກຢູ່ ໃນອັນຕະລາຍຢ່າງໃຫຍ່ ຣັຖມຸນຕຣີ ການຕ່າງປະເທດ ສະຫະຣັດທ່ານນາງ HILLARY CLINTON ໄດ້ອອກຖແລງຂ່າວ ສະບັບນຶ່ງ ສະແດງຄວາມ ເສົ້າສລົດໃຈຕໍ່ຄອບຄົວ ຂອງທ່ານນາງ AQUINO ແລະປະຊາຊົນ ຊາວຟີລິບປິນ ເກົາຫລີເໜືອກ່າວ ໃນວັນເສົາ ມື້ນີ້ວ່າ ເຮືອຫາປາເກົາຫລີໃຕ້ ທີ່ ຕົນຈັບໃນວັນພະຫັດ ຜ່ານມາ ໄດ້ແລ່ນເຂົ້າໄປໃນເຂດນ່ານນ້ຳຂອງຕົນ ແບບຜິດກົດໝາຍ ໃນຖແລງຂ່າວ ຢ່າງເປັນທາງການເທື່ອທຳອິດ ນັ້ນ ອົງການຂ່າວສູນກາງ ຂອງທາງການ ເກົາຫລີເໜືອ ກ່າວວ່າຜແນກການກ່ຽວຂ້ອງ ໄດ້ທຳການ ສືບສວນເບິ່ງ ເຫດການດັ່ງກ່າວ ນີ້ແລ້ວ ກະຊວງທ້ອນໂຮມຊາດ ຂອງເກົາຫລີໃຕ້ ກ່າວໃນມື້ ວານນີ້ວ່າ ເຮືອຫາປາ ແລະລູກເຮືອ 4 ຄົນໄດ້ແລ່ນເຂົ້າໄປ ໃນເຂດນ່ານນ້ຳ ຂອງເກົາຫລີເໜືອ ຫຼັງຈາກ ເປັນທີ່ປາກົດວ່າໄດ້ເກີດບັນຫາຕິດຂັດ ກ່ຽວກັບ ຣະບົບນຳທິດທາງ ດາວທຽມ ເຮືອຫາປາ ຂອງເກົາຫລີໃຕ້ໄດ້ຖືກຈັບ ໂດຍເຮືອລາຕເວນ ເກົາຫລີເໜືອ ແລະແກ່ໄປຍັງ ເມືອງທ່າ JANGJONໃນພາກຕາເວັນອອກ ຂອງເກົາຫລີເໜືອ ໃນຕອນເຊົ້າ ວັນພະຫັດຜ່ານມາ ເກົາຫລີໃຕ້ຮຽກຮ້ອງໃຫ້ ເກົາຫຼີເໜືອ ປ່ອຍເຮືອຫາປາ ລຳດັ່ງກ່າວ ພ້ອມດ້ວຍລູກເຮືອ ເກົາຫລີໃຕ້ ກ່າວວ່າ ຕົນໄດ້ກຳນົດ ວັນເວລາໃໝ່ໃນການຍິງສົ່ງ ຈະ ຣວດ ລູກທຳອິດ ຂອງຕົນ ລຸນຫລັງ ທີ່ໄດ້ມີການ ຊັກຊ້າ ຍ້ອນບັນຫາທາງດ້ານເທັກນິກ ກະຊວງ ວິທຍາສາດ ຂອງເກົາຫລີໃຕ້ ກ່າວໃນວັນເສົາ ມື້ນີ້ວ່າຈະມີການຍິງສົ່ງ ຈະຣວດລູກດັ່ງກ່າວ ໃນວັນທີ 11 ສິງຫາ ຈາກສູນກາງ ອະວະກາດ ໃໝ່ຂອງເກົາຫລີໃຕ້ ກຸງໂຊລ ໄດ້ເລື່ອນເວລາ ກ່ຽວກັບແຜນການ ຍິງຈະຣວດ ຊຶ່ງກຳນົດໃສ່ສັບປະດານີ້ ຕາມຄຳຮ້ອງຂໍ ຂອງບໍຣິສັດຣັດເຊັຽ ທີ່ເປັນຜູ້ຊ່ອຍ ໃນການສ້າງຈະຣວດ ຈະຣວດ ຊຶ່ງຈະບັນທຸກ ດາວທຽມນຳນັ້ນ ຈະຖືກຍິງສົ່ງ ເປັນເທື່ອທຳອິດ ຈາກດິນແດນຂອງເກົາຫລີໃຕ້ ການຍິງສົ່ງ ທີ່ວ່ານີ້ ຈະມີຂຶ້ນ 4 ເດືອນ ຫລັງຈາກເກົາຫລີເໜືອ ໄດ້ທົດລອງຍິງ ລູກສອນໄຟ ທີ່ມີຫລາຍທ່ອນ ຂອງຕົນ ພຽງຢາງຢືນຢັດວ່າຕົນໄດ້ສົ່ງດາວທຽມ ຂຶ້ນສູ່ງວົງໂຄຈອນ ຂະນະທີ່ ສະຫະຣັດ ແລະປະເທດພັນທະມິດ ກ່າວວ່າ ທີ່ຈິງແລ້ວ ເກົາຫລີເໜືອ ໄດ້ທົດລອງ ເທັກໂນໂລຈີ ລູກສອນໄຟໄລຍະໄກຂອງຕົນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ